กองทัพเรือ จัดพิธีส่งมอบบ้านให้กับจังหวัดนครศรีธรรมราช เพื่อมอบให้แก่ผู้ประสบภัยที่ได้รับความเสียหายจากพายุโซนร้อน "ปาบึก"
กองทัพเรือ จัดพิธีส่งมอบบ้านให้กับจังหวัดนครศรีธรรมราช เพื่อมอบให้แก่ผู้ประสบภัยที่ได้รับความเสียหายจากพายุโซนร้อน "ปาบึก"พลเรือโท เดชดล ภู่สาระ เจ้ากรมกิจการพลเรือนทหารเรือ ในฐานะหัวหน้าฝ่ายกิจการพลเรือนศูนย์บรรเทาสาธารณภัยกองทัพเรือ เป็นผู้แทน พลเรือเอก ลือชัย รุดดิษฐ์ ผู้บัญชาการทหารเรือ ในฐานะผู้อำนวยการศูนย์บรรเทาสาธารณภัยกองทัพเรือ เป็นประธานในพิธีส่งมอบบ้าน (จำนวน 3 หลัง) ให้กับจังหวัดนครศรีธรรมราช เพื่อมอบให้แก่ประชาชนผู้ประสบภัยจากพายุดังกล่าวต่อไปจากสถานการณ์พายุโซนร้อน "ปาบึก" เคลื่อนตัวขึ้นฝั่งที่อำเภอปากพนัง จังหวัดนครศรีธรรมราช เมื่อช่วงต้นเดือนมกราคม 2562 ที่ผ่านมา ส่งผลให้พื้นที่ภาคใต้เกิดความเสียหายเป็นบริเวณกว้าง ซึ่งจังหวัดนครศรีธรรมราช ได้ขอรับการสนับสนุนกำลังพล ยุทโธปกรณ์ จากกองทัพเรือ ในการสร้างบ้าน จำนวน 3 หลัง ตามโครงการสมาชิกสภานิติบัญญัติแห่งชาติรวมใจช่วยเหลือผู้ประสบภัย โดยใช้งบประมาณการก่อสร้างจากจังหวัดนครศรีธรรมราช หลังละ 230,000 บาท โดยศูนย์บรรเทาสาธารณภัยกองทัพเรือ ได้สั่งการให้จัดชุดช่างจากกรมต่อสู้อากาศยานและรักษาฝั่ง และกรมก่อสร้างและพัฒนาฐานทัพเรือสัตหีบ โดยเริ่มดำเนินการตั้งแต่ 29 มกราคม 2562 มีกำหนดแล้วเสร็จในวันพฤหัสบดีที่ 14 กุมภาพันธ์ 2562ซึ่งวันนี้กำหนดสถานที่ประกอบพิธีส่งมอบบ้านฯ ณ บ้านนางอุบล มาลารัตน์ บ้านเลขที่ 221 หมู่ที่ 5 ตำบลปากพูน อำเภอเมืองนครศรีธรรมราช จังหวัดนครศรีธรรมราช ซึ่งเป็น 1 หลัง ที่ได้รับความเสียหายจากพายุดังกล่าว